### מדריך למורה

### מסכת ברכות פרק ט משנה א

# מה מברכים כשרואים מקום שנעשה בו נס או שנעקרה ממנו עבודה זרה?

פרק ט של מסכת ברכות עוסק בברכות שיש לברך במצבים שונים.

מהי בכלל ברכה? למה מברכים? יש שני פסוקים: השמים שמים לה' " ו"והארץ נתן לבני אדם". מכאן למדו חז"ל שה' נתן לבני האדם רשות ליהנות מהעולם הזה, אבל בתנאי שידעו לברך אותו ו'ליטול רשות' לפני השימוש. ניתן להמחיש זאת כך. המורה יגיד לתלמידים שצריך להודות לה' על מה שקיבלנו ממנו ולא להשתמש בעולם בלי ברכה. אם ככה, צריך לברך לפני שאוכלים, לפני שמריחים משהו נעים וכו'. אבל רגע, גם את האוויר ה' ברא, האם נברך לפני כל נשימה? ה' ברא גם את האדמה שאנו דורכים עליה, וברא את כח המשיכה שעוזר לנו לא ליפול אחרי כל צעד. האם נברך לפני כל נשימה. ניתן להציג זאת בצורה מצחיקה.

מה המסקנה?

אכן, חכמים קבעו שיש דברים שצריך להודות עליהם בכל פעם. למשל, לפני כל אכילה, אחרי כל –פעם שמתפנים וכו'. יש דברים שמודים עליהם פעם ביום, יש כאלו שפעם בשלושים יום, ים כאלו שפעם בשנה ויש אפילו ברכות שמברכים רק פעם אחת בחיים. כמובן – אנו מזכירים באופן כללי את כל מה שה' עושה לנו שלוש פעמים בכל יום בתפילת 18.

בלימוד הפרק נעסוק גם בברכות מוכרות יותר, וגם בכאלו מוכרות פחות. כמו כן נעסוק בחובה לברך על הרעה מעין הטובה ועל הטובה מעין הרעה, ועוד.

**משך ההוראה**: שיעור אחד.

נוסח המשנה

## הָרוֹאֶה מָקוֹם שֶׁנַּעֲשׂוּ בּוֹ נִסִּים לְיִשְׂרָאֵל,

## אוֹמֵר: "בָּרוּךְ שֶׁעָשָׂה נִסִּים לַאֲבוֹתֵינוּ".

## מָקוֹם שֶׁנֶּעֶקְרָה מִמֶּנּוּ עֲבוֹדָה זָרָה,

## אוֹמֵר: "בָּרוּךְ שֶׁעָקַר עֲבוֹדָה זָרָה מֵאַרְצֵנוּ".

מבנה:

1. זיהוי הרישא והסיפא.
2. זיהוי הביטוי שחוזר על עצמו: אומר: ברוך ש...

תוכן

רישא:

הרישא עוסקת בברכה שמברכים כאשר רואים מקום שנעשה בו נס לכל ישראל (הגדרת נס היא לא קלה, אנו נסתפק בהגדרה ה'עממית' – נס הוא כאשר מתרחש משהו החורג מדרכי הטבע). התלמידים יזהו מבין ארבעה נסים שני נסים שנעשו לכלל האומה ושני נסים שנעשו רק ליחידים. נדגיש כאן שהמשנה מדברת רק על מקומות שנעשו בהם נסים לכל ישראל. (אפשר לציין שברכה זו די נדירה מפני שכמעט ואין בארץ מקומות שהזיהוי שלהם כמקום שנעשה בו נס לכל ישראל הוא ודאי , כן אפשר לציין שיש גם ברכה, שלא נזכרה במשנה, על מקום שנעשה בו נס לאדם פרטי – 'שעשה לי נס במקום הזה'. כאן באופן פשוט אין הכוונה דווקא לנס החורג מדרכי הטבע, אלא להצלה יוצאת דופן, ואכמ"ל)

סיפא:

הסיפא עוסקת בברכה על עקירת עבודה זרה מארץ ישראל. נסביר שכאשר בנ"י נכנסו לארץ הם ניסו אך לא תמיד בהצלחה להרוס את המקדשים שהיו בארץ לפסלים. בכמה אתרי עתיקות יש שרידים ודאיים של עבודה זרה שנעקרה, ולכן אפשר לברך באותם אתרים את הברכה.

משמעות

נעמיק קצת במושג נס מכיוון אחר. לכל אדם קורים בכל יום הרבה 'נסים', צריך רק לדעת להסתכל עליהם. עצם זה שאני קם בבוקר זה נס, וכו' וכו'. צריך לראות את זה ולהודות לה' 'על נסיך שבכל יום עמנו'. (כאמור – יש כאן כפילות במושג נס, ויש לשים לב אליה ולוודא שהתלמידים מבינים אותה.)

מושגי תוכן

נס- משהו החורג מחוקי הטבע הרגילים.